Nõukogu direktiiv,

16. detsember 1976,

mõningate autoveol töötavate juhtide koolituse miinimumtaseme kohta

(76/914/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 75,

võttes arvesse nõukogu 25. märtsi 1969. aasta määrust (EMÜ) nr 543/69 teatavate autovedudega seotud sotsiaalõigusaktide ühtlustamise kohta, [1] viimati muudetud määrusega (EMÜ) nr 515/72, [2] eriti selle artikli 5 lõike 1 punkti b teist taanet ja lõike 2 punkti c,

võttes arvesse komisjoni ettepanekut,

võttes arvesse Euroopa Parlamendi arvamust, [3]

võttes arvesse majandus- ja sotsiaalkomitee arvamust, [4]

ning arvestades, et:

vastavalt määruse (EMÜ) nr 543/69 artikli 5 lõike 1 punkti b teisele taandele peab kaubaveoks ettenähtud sellise sõiduki juhil, mille lubatud täismass on üle 7,5 tonni ning mille suhtes kõnealust määrust kohaldatakse, juhul kui ta on alla 21aastane, olema ühe liikmesriigi poolt tunnustatud kutseoskuse tunnistus, mis tõendab, et ta on läbinud kaupade autoveoks ettenähtud sõidukite juhtide koolituskursuse;

vastavalt määruse (EMÜ) nr 543/69 artikli 5 lõikele 2 peab reisijate autoveoks ettenähtud sellise sõiduki juht, mille suhtes kohaldatakse kõnealust määrust, olema vähemalt 21aastane ning vastama ühele nimetatud lõikes sätestatud tingimusele;

nimetatud tingimustest ühega nähakse ette, et juhil peab olema ühe liikmesriigi poolt tunnustatud kutseoskuse tunnistus, mis tõendab, et ta on läbinud reisijate autoveoks ettenähtud sõidukite juhtide koolituskursuse;

kõnealuse koolituse miinimumtaseme kindlaksmääramisel tuleb eelkõige arvesse võtta kaupade ja reisijate autoveo korraldamise tingimuste erinevusi,

ON VASTU VÕTNUD KÄESOLEVA DIREKTIIVI:

Artikkel 1

1. Mis tahes isikut, kellel on nõuetekohane siseriiklik juhiluba ning kes on läbinud vähemalt käesoleva direktiivi lisas loetletud teemasid hõlmava kutseõppe kursuse, tuleb tunnustada isikuna, kellel on määruse (EMÜ) nr 543/69 artikli 5 lõike 1 punkti b teises taandes nimetatud kaupade autoveoks ettenähtud sõidukite juhtide koolituse miinimumtase või nimetatud artikli lõike 2 punktis c nimetatud reisijate autoveoks ettenähtud sõidukite juhtide koolituse miinimumtase.

2. Lõikes 1 nimetatud kutseõppe kursuse kava ning korralduse kehtestab liikmesriik. Tõend kõnealuse kursuse läbimise kohta antakse pärast eksami või kontrolli sooritamist, mille viib läbi riik või tema poolt selleks ette nähtud asutused, kes tegutsevad riigi otsese järelevalve all.

3. Liikmesriik võib nõuda, et tema territooriumil siseriiklikke vedusid teostavad juhid ning asjaomases riigis registreeritud sõidukitega rahvusvahelisi vedusid teostavad juhid läbiksid lisas sätestatust põhjalikuma koolituse. Tegemist võib olla liikmesriigis juba ettenähtud koolituse või liikmesriigi poolt tulevikus ettenähtava koolitusega.

Artikkel 2

1. Määruse (EMÜ) nr 543/69 artikli 5 lõike 1 punkti b teises taandes ning artikli 5 lõike 2 punktis c nimetatud kutseoskuse tunnistuse annab riik või tema poolt selleks määratud ning riigi otsese järelevalve all tegutsev asutus välja isikutele, kes vastavad käesoleva direktiivi artikli 1 nõuetele.

2. Lõikes 1 osutatud sätete alusel enne käesoleva direktiivi rakendamiseks vastuvõetud siseriiklike sätete jõustumist saadud õigused kehtivad samaväärsetena käesoleva direktiivi alusel väljaantavate tunnistustega.

Artikkel 3

1. Pärast komisjoniga konsulteerimist võtavad liikmesriigid käesoleva direktiivi täitmiseks vajalikud meetmed kahe aasta jooksul alates direktiivi teatavakstegemisest.

2. Iga liikmesriik esitab komisjonile tema poolt artikli 2 lõike 1 täitmiseks kehtestatud tunnistuste või samaväärsete dokumentide näidised. Komisjon edastab selle teabe teistele liikmesriikidele.

Artikkel 4

Käesolev direktiiv on adresseeritud liikmesriikidele.

Brüssel, 16. detsember 1976

Nõukogu nimel

eesistuja

Th. E. Westerterp

[1] EÜT L 77, 29.3.1969, lk 49.

[2] EÜT L 67, 20.3.1972, lk 11.

[3] EÜT C 46, 9.5.1972, lk 8.

[4] EÜT C 88, 6.9.1971, lk 14.

--------------------------------------------------

LISA

MÄÄRUSE (EMÜ) nr 543/69 ARTIKLI 5 LÕIKE 1 PUNKTIS B VÕI LÕIKE 2 PUNKTIS C SÄTESTATUD KUTSEOSKUSE TUNNISTUSE VÄLJAANDMISEKS VAJALIK MIINIMUMKOOLITUS

Koolitus, millele järgneb kutseoskuse tunnistuse väljaandmine, peab sisaldama vähemalt järgmisi teemasid, kuivõrd need ei kuulu juba juhiloa väljaandmiseks vajaliku koolituse alla:

1. Teadmised sõiduki ehituse ja peamiste osade kohta

1.1. Teadmised järgmiste seadmete ja süsteemide ehitus- ja tööpõhimõtetest:

- sisepõlemismootorid,

- määrimis- ja jahutussüsteemid,

- küttesüsteem,

- elektrisüsteem,

- süütesüsteem,

- ülekandesüsteem (sidur, käigukast jne)

1.2. Üldteadmised määrdeainetest ja antifriisidest

1.3. Teadmised rattavahetuse käigus võetavatest ettevaatusabinõudest

1.4. Teadmised rehvide ehituspõhimõtetest, paigaldamisest, õigest kasutusest ja hooldusest

1.5. Teadmised piduriseadmete tüüpidest, tööpõhimõtetest, põhiosadest, ühendamisest, kasutamisest ja igapäevasest hooldusest ning teadmised haakesüsteemidest

1.6. Teadmised rikete põhjuste kindlakstegemisest

1.7. Teadmised pisirikete kõrvaldamisest nõuetekohase varustuse abil

1.8. Üldteadmised sõidukite ennetavast hooldusest ja vajalikust jooksvast remondist.

2. Üldteadmised veo- ja haldusprotseduuridest

2.1. Üldine võime ja piisavad geograafiaalased teadmised teedekaartide ning nende sisukordade kasutamiseks

2.2. Sõidukite säästev kasutamine

2.3. Teadmised sammudest, mida tuleb seoses sõidukikindlustusega astuda pärast õnnetust või jms juhtumit (nt põleng)

2.4. Teadmised asjassepuutuva veoliigi (reisijate- või kaubavedu) suhtes kohaldatavatest siseriiklikest õigusaktidest

kaubaveosõidukite juhtide osas:

2.5. Elementaarsed teadmised juhi vastutusest kaupade vastuvõtmise, veo ja üleandmise eest vastavalt kokkulepitud tingimustele

2.6. Teadmised siseriiklikuks ja rahvusvaheliseks kaubaveoks nõutavate sõiduki- ja veodokumentide kohta

2.7. Teadmised kaupade peale- ja mahalaadimise moodustest ning peale- ja mahalaadimisseadmete kasutamisest

2.8. Põhiteadmised ettevaatusabinõudest ohtlike kaupade käsitsemise ja veo puhul

reisijateveosõidukite juhtidel:

2.9. Teadmised juhi vastutusest reisijateveol

2.10. Teadmised siseriiklikuks ja rahvusvaheliseks reisijateveoks nõutavate sõiduki- ja veodokumentide kohta

3. Kauba- või reisijateveosõiduki juhtimise kogemus

3.1. Kaubaveosõidukite juhtidel:

Praktiline kogemus enam kui 7,5 tonniste sõidukitega manööverdamise ning haakeseadme kasutamise vallas

3.2. Reisijateveosõidukite juhtidel:

Praktiline kogemus busside juhtimise ja nendega manööverdamise vallas.

--------------------------------------------------